ΓΡΑΠΤΗ ΕΡΩΤΗΣΗ E-3310/01

υποβολή: Ioannis Souladakis (PSE) προς την Επιτροπή

(28 Νοεμβρίου 2001)

Θέμα: Η κρίση που διέρχεται η αεροπορική και τουριστική βιομηχανία της Ευρώπης

Η πρόσφατη κρίση που έπληξε τον τομέα των αεροπορικών μεταφορών μετά την επίθεση της 11ης Σεπτεμβρίου στη Νέα Υόρκη, τα δυστυχήματα στο αεροδρόμιο του Μιλάνου, τις δύο πτώσεις αεροπλάνων στη Μαύρη Θάλασσα και το αεροδρόμιο JFK, και την πτώχευση της Sabena, είχε ως αποτέλεσμα την απόλυση χιλιάδων εργαζομένων στην αεροπορική βιομηχανία και την επιδείνωση της οικονομικής κατάστασης της ευρωπαϊκής τουριστικής βιομηχανίας.

Για να μηποστούν περαιτέρω ζημία αυτοί οι δύο τομείς, που είναι πολύ σημαντικοί για την ευρωπαϊκή οικονομία και επηρεάζουν τις μελλοντικές της προοπτικές (μεγαλύτερο ποσοστό ανεργίας, ύφεση, κ.λ.π.):

1. Θεωρεί η Επιτροπή ότι η μεγάλη οικονομική στήριξη που παρέχει η κυβέρνηση των ΗΠΑ στις αμερικανικές αερογραμμές, θέτει τις ευρωπαϊκές αερογραμμές σε μειονεκτικότερη θέση, τη στιγμή που η Επιτροπή δεν επιτρέπει παρόμοια οικονομική στήριξη·

2. Ποια μέτρα λαμβάνει η Επιτροπή για να επανέλθει στην αγορά εργασίας το προσωπικό των αεροπορικών εταιρειών που απολύθηκε·

3. Εκτιμά η Επιτροπή ότι οι νέοι φόροι που έχουν επιβληθεί σε πολλά ευρωπαϊκά αεροδρόμια μετά τις τρομοκρατικές επιθέσεις στη Νέα Υόρκη, θα έχουν σοβαρή επίπτωση στην πολιτική των ναύλων της αεροπορικής βιομηχανίας και στον τουρισμό, λόγω τωνψηλοτέρων τιμών·

4. Λαμβάνει η Επιτροπή σοβαρά μέτρα ώστε η ευρωπαϊκή τουριστική αγορά να καταστεί ελκυστικότερη και φθηνότερη μετά την εκδήλωση της κρίσης στον τομέα αυτό·

5. Εξετάζει η Επιτροπή το ενδεχόμενο εφαρμογής κάποιων βραχυπρόθεσμων ή μακροπρόθεσμων προγραμμάτων για να σώσει την ευρωπαική αεροπορικη βιομηχανία από άλλες πτωχεύσεις·

6. Ποια συγκεκριμένα μέτρα έχει λάβει η Επιτροπή για την πρόληψη περαιτέρω επιδείνωσης της κατάστασης της αεροπορικής και τουριστικής βιομηχανίας, που επηρεάζει επίσης σοβαρά και τον τομέα της ευρωπαϊκής αεροπορικής κατασκευαστικής βιομηχανίας·

7. Ποια είναι η ισχύουσα πολιτική της Επιτροπής σχετικά με το χρόνο χρήσης, που φαίνεται να έχει μεγάλη σημασία για την διευκόλυνση των αερομεταφορών στον ευρωπαϊκό εναέριο χώρο·

Απάντηση της κας de Palacio εξ ονόματος της Επιτροπής

(17 Ιανουαρίου 2002)

Η τρέχουσα κατάσταση στη βιομηχανία των αεροπορικών μεταφορών αποτελεί συνάρτηση δομικών και κυκλικών παραγόντων· επιδεινώθηκε δε σημαντικά μετά τις τρομοκρατικές επιθέσεις της 11ης Σεπτεμβρίου 2001. Στις 10 Οκτωβρίου 2001, η Επιτροπή εξέδωσε Ανακοίνωση για τις συνέπειες των τρομοκρατικών επιθέσεων στις Ηνωμένες Πολιτείες για τον κλάδο των αερομεταφορών(1), η οποία αποτελεί τη βάση της εν προκειμένω πολιτικής.

1. Η Επιτροπή, μολονότι αναγνωρίζει ότι οι συνέπειες των επιθέσεων της 11ης Σεπτεμβρίου δεν είναι ίδιες και από τις δύο πλευρές του Ατλαντικού, φοβάται μήπως η μαζική χρηματοδοτική ενίσχυση της κυβέρνησης των Ηνωμένων Πολιτειών προς την αμερικανική βιομηχανία αερομεταφορών, ύψους 16,8 δισεκατομμυρίων ευρώ, οδηγήσει σε σοβαρές στρεβλώσεις. Η Επιτροπή επικοινώνησε με τις αμερικανικές αρχές σε μια προσπάθεια ελαχιστοποίησης των ενδεχόμενων πωλήσεων σε τιμές κάτω του κόστους στις διατλαντικές αγορές. Ωστόσο, η έλλειψη εντολής διαπραγματεύσεων ΕΕ/ΗΠΑ στις αεροπορικές μεταφορές, δεν επιτρέπει στην Επιτροπή να διαδραματίσει ενεργό ρόλο στον τομέα αυτόν.

2. Η Επιτροπή μεριμνά ώστε τα νομικά και χρηματοδοτικά μέσα της, καθώς και ο κοινωνικός διάλογος, να λειτουργούν προς όφελος των απολυθέντων εργαζομένων. Μεταξύ άλλων ενεργειών, η Επιτροπή κάλεσε τους κοινωνικούς εταίρους και τους εθνικούς ειδικούς σε συνάντηση πρακτικής εργασίας (workshop) στις 3 Δεκεμβρίου 2001, ούτως ώστε να συζητηθούν μέτρα σε διάφορα επίπεδα, καθώς και μελλοντικές ενέργειες. Οι πρωτοβουλίες αυτές αφορούν, ειδικότερα, τους τομείς της εκπαίδευσης και της πρόσβασης σε εκπαιδευτικές δυνατότητες, την κινητικότητα καθώς και την αμοιβαία αναγνώριση των αδειών για αρκετές κατηγορίες εργαζομένων, συμπεριλαμβανομένων των πιλότων.

3. Η Επιτροπή συνειδητοποιεί ότι τα αυξημένα μέτρα ασφαλείας που ακολούθησαν τις επιθέσεις της 11ης Σεπτεμβρίου 2001, επιβάρυναν οικονομικά τη βιομηχανία. Είναι της γνώμης ότι τέτοιου είδους μέτρα αντιμετώπισης επιθέσεων που στοχεύουν το σύνολο της κοινωνίας, πρέπει να επιβαρύνουν τα κράτη μέλη, τηρουμένων των κανόνων της Συνθήκης που εξασφαλίζουν ισότιμους όρους ανταγωνισμού για τους κοινοτικούς αερομεταφορείς.

4. Η Επιτροπή παραπέμπει στην έκθεσή της της 13ης Νοεμβρίου 2001 Σε συνέχεια του Ευρωπαϊκού Συμβουλίου της 21ης Σεπτεμβρίου: η κατάσταση στον ευρωπαϊκό τομέα τουρισμού(2). Ενώ στην ανακοίνωσή της Συνεργασία για το μέλλον του ευρωπαϊκού τουρισμού(3), της ίδιας ημερομηνίας, επιδιώκεται να καταστεί ελκυστικότερη η ευρωπαϊκή τουριστική αγορά, κάθε προσπάθεια να καταστεί φθηνότερη αποτελεί επιλογή των επιχειρήσεων του κλάδου. Ωστόσο, γενικά, τα ανταγωνιστικά πλεονεκτήματα της Ευρώπης στην παγκόσμια ταξιδιωτική αγορά δεν συνίστανται στις χαμηλές τιμές αλλά στηνψηλή ποιότητα και στον βιώσιμο χαρακτήρα του τουριστικού προϊόντος, καθώς και στη παγκοσμίως μέγιστη πυκνότητα τουριστικών πόλων έλξεως, καθώς και στο γεγονός ότι δεν χρειάζεται να διανύσει ο επισκέπτης μεγάλες αποστάσεις προκειμένου να αποκομίσει τα μέγιστα.

5. Η Κοινότητα, αντίθετα με την αμερικανική Διοίκηση, δεν διαθέτει χρηματοδοτικούς πόρους για την ενίσχυση του κλάδου των εναέριων μεταφορών (ή άλλου κλάδου). Στην ανακοίνωσή της της 10ης Οκτωβρίου 2001, εκθέτει το περίγραμμα των προθέσεών της όσον αφορά τους εφαρμοστέους κανόνες για τις κρατικές ενισχύσεις, εφόσον τα κράτη μέλη επιθυμούν να προβούν στη λήψη τέτοιων μέτρων.

6. Η Επιτροπή παραπέμπει στα προαναφερθέντα έγγραφα της 10ης Οκτωβρίου 2001 και 13ης Νοεμβρίου 2001.

7. Μετά την ανακοίνωσή της της 10ης Οκτωβρίου 2001, στην οποία η Επιτροπή θεωρεί ότι το κλείσιμο του αμερικανικού εναέριου χώρου και οι επακόλουθες αλλαγές στις Υπηρεσίες συνιστούν εξαιρετικές περιστάσεις, η Επιτροπή προτείνει την τροποποίηση του κανονισμού (ΕΟΚ) αριθ. 95/93 του Συμβουλίου της 18ης Ιανουαρίου 1993 σχετικά με τους κοινούς κανόνες κατανομής του διαθέσιμου χρόνου χρήσεως (slots) στους κοινοτικούς αερολιμένες(4) με στόχο το να εξασφαλιστεί ότι όλοι οι συντονιστές εφαρμόζουν κατά τρόπο ενιαίο τον κανονισμό, ούτως ώστε οι αερομεταφορείς να μην κινδυνεύουν να χάσουν τους μη χρησιμοποιηθέντες, τις εποχές προγραμματισμού του θέρους 2001 και του χειμώνα του 2001/2002, διαθέσιμους χρόνους χρήσεως.

(1) COM(2001)574 τελικό.

(2) COM(2001)668 τελικό.

(3) COM(2001)665 τελικό.

(4) ΕΕ L 14 της 22.1.1993.